**3. søndag i fasten - Den, der ikke er med mig, er imod mig**

”Den, der ikke er med mig, er imod mig, og den, der ikke samler med mig, spreder.”

Sådan siger Jesus i dagens evangelietekst, da nogle mænd mistænkeliggør ham for at stå i ledtog med Djævelen, da han uddriver en dæmon med det resultat, at en stum får talens brug.

”Den, der ikke er med mig, er imod mig, og den, der ikke samler med mig, spreder.”

Det er jo barske ord sådan en søndag formiddag. Måske er vi mere i humør til at høre om næstekærlighed; om at se det gode i mennesker. Hvem vil ikke gerne være rummelig og forstående over for andre?

Men disse barske ord er rettet mod den, der helst vil forholde sig neutralt og afventende og ikke tage stilling. Men i kampen mellem det gode og det onde; mellem splid og samling er der ikke noget ingenmandsland. Der er tilfælde og situationer, hvor vi må og skal træffe et valg. Hvor vi ikke kan gemme os for vanskelige beslutninger, og hvor vi må tage ansvar for vores valg.

I dag har vi været vidne til, at en lille pige er blevet døbt. Hendes forældre har truffet et åndeligt valg for hende ved at lade hende døbe. Det er dog langt fra alle forældre, der træffer et sådant valg. De siger ”Barnet skal selv bestemme”. Men hvorfor dog det? Vi forældre træffer i tusindvis af valg for vores børn. Vi bestemmer, hvad de skal spise, hvor de skal gå i børnehave og skole; hvem de må lege med; hvad de må og ikke må. Og vi lærer dem om etik og moral, og hvordan de bør omgås andre mennesker, dyr og naturen. Hvorfor skulle vi så ikke kunne bestemme, hvilken tro vores barn skal have?

Hvis nu barnet ikke er enig med vores valg, når det bliver voksent, er det frit stillet til at gøre, hvad det vil.

Der er mange grunde til at lade sit barn døbe. For det første døber vi, fordi Jesus blev døbt. Hvis han ikke var blevet døbt, havde vi ikke haft nogen dåb. For det andet døber vi, fordi Jesus siger, at vi skal. ”Gå derfor hen og gør alle folkeslagene til mine disciple, idet I døber dem i Faderens og Sønnens og Helligåndens navn”. Og for det tredje døber vi, fordi vi elsker vores børn så højt, at vi vil gøre deres univers kæmpestort. Det er ikke kun jorden og alle jordens pragtfulde gaver, de skal have glæde af. De skal også have himlens gaver, et åndeligt liv, trygheden ved at vide sig elsket af en kærlig Gud. Netop ved at lade os døbe og ved at lade vores børn døbe, tager vi stilling; vi tager parti for kærligheden, og med dåben indleder vi vores modstandskamp mod al den ondskab, der findes i os selv og i verden.

Det er derfor, at dåbsordene på samme måde som trosbekendelsen indledes med forsagelsen af Djævelen: ”Forsager du Djævelen og alle hans gerninger og alt hans væsen.” Ja, er svaret på barnets vegne. Når vi forsager Djævelen og alle hans gerninger og alt hans væsen, frasiger vi os al omgang med djævelskaben; med alt ondt; både den djævelskab, der findes som en udefra kommende magt og den djævelskab, der findes inde i os selv. Kristen tro er at erkende; at stå ved, at der er større kræfter i tilværelsen, end vi begriber. Og kristen tro er ikke at lukke øjnene for det onde; men derimod at se det i øjnene; kalde det ved navn og kæmpe imod det. Denne åndelige indsigt giver man sit barn i dåben.

Nu er det jo ikke med dåben som med den jødiske eller muslimske omskærelse sådan, at barnet får et fysisk tegn på sin krop, som flere gange dagligt minder det om dåben. Men ved dåben tegner præsten et kors foran barnets ansigt og bryst, så alle døbte, der bevidner dåben, begejstret, kan tænke:

”Gudsfingrene grande, slog kors for min pande, Guds enbårnes røst, slog kors for mit bryst, nu kan ingen Djævel mig skade”,

sådan som vi sang lige før i Grundtvigs flotte salme, Sov sødt barnlille.

Det er heller ikke sådan med dåben, at dåbsbarnet først skal bekende og præstere en stor tro. Nej, dåben og frelsen er alene Guds handling mod os mennesker. Vi kan hverken gøre fra eller til i forhold til det liv, som Gud skænker os. Vi kan kun tage imod det i tak og bekendelse. For som vi skal synge her efter prædiken i Jørgen Michaelsens salme:

For troen er ikke

hvad andre kan veje

og måle med kløgt-

men frygtløs at kaste

sig ind på den frelse,

som frit har os søgt.

Det er også derfor, at store børn og voksne kan blive døbt uden at de skal præstere en stor tro. Det er tilstrækkeligt, at de foretager dét åndelige valg, det er at blive døbt. Konfirmationstiden nærmer sig, og udøbte børn landet over vælger at blive døbt i deres teenageår, sådan at de også kan blive konfirmeret. Så ved jeg da godt, at mange vil sige, at det er da bare for festens skyld. De vil nyde gaveregnen. Eller det er pga. traditionen. Jeg skal ikke være motivforsker, og det tilkommer ikke mig at bedømme de unge menneskers bevæggrunde for at blive døbt, men uanset deres begrundelse for at blive døbt og konfirmeret, så ligger det fast, at de træffer et åndeligt valg. De tilvælger kristendommen. Jeg hørte f.eks. en nyligt døbt konfirmand sige, at han ville døbes og konfirmeres, fordi de eneste i hans klasse, som ikke skulle konfirmeres, var muslimerne. Det er da et åndeligt tilvalg af kristendommen.

Og det er nødvendigt i dåbspagten og i trosbekendelsen som det første at forsage Djævelen og alle hans gerninger og alt hans væsen. Det er nødvendigt at frasige os det onde, før vi kan komme til at bekende troen. Men forsagelsen af Djævelen kan ikke stå alene, for som Jesus siger i dagens tekst, så vil dæmonen vende tilbage til sit hus, hvis der ikke er flyttet noget andet ind.

Og jeg kan godt frygte, hvad der vil ske, hvis tendensen til at lade børnene vælge selv, breder sig som en anden Corona-epidemi. Hvad sker der, hvis forældre ikke vil træffe det åndelige valg for deres børn? Kan det medføre en epidemi af gudløshed, åndløshed, manglende holdning til, at fundamentet i vores kultur er kristendommen? Får vi en generation af åndelige spøgelsesbilister, hvor snakken bag rattet blot er tom snak?

Vel er dåben et mysterium, ordene om, at vi bliver Guds børn, og at vi får del i Guds rige; at dåben er en udgang og indgang til evigheden. Betydningen af dette er umulig at fatte. Men skal man kunne forstå alt, for at kunne tro på det? Jeg nævner blot som eksempler på noget, som vi ikke forstår, men som vi alligevel tror på; kærligheden og big bang.

Hvis man er i tvivl om, hvorvidt man skal lade sit barn døbe, så døb det af ren og skær kærlighed til Kristus og barnet.

At træffe det åndelige valg at skænke barnet dåben, det er at tage stilling til Jesu ord: ”Den, der ikke er med mig, er imod mig, og den, der ikke samler med mig, spreder.” Det er at lære barnet, at det ikke skal stille sig i ingenmandsland, men derimod at det skal stille sig under Jesu ord og den sandhed, som han viser os, sådan som vi skal synge i den næste salme:

At tro er at stille

sig ind under ordet,

som myndigt får røst

at finde sig tiltalt

og tåle den sandhed

og gribe dets trøst.

Amen.